Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 531/12/1105	Bratislava V, 9.12.2014
EEČ : 2-12-406-2014

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX V zo dňa XXXXX spisová značka 2 Pv 531/12/1105, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
XXXXX  ako majiteľ psa nemecký ovčiak, dňa XXXXX v čase asi o 18.55 hod v XXXXX pri cyklistickom chodníku pri Chorvátskom ramene v miestach medzi potravinami Coop Jednota na Starhradskej ulici a peším mostom ponad Chorvátske rameno smerom k jazeru Draždiak mala tohto psa voľne pusteného z vôdzky a následne mu hodila loptičku smerom do vody Chorvátskeho ramena, pričom jej pes nemecký ovčiak vybehol z kríkov za hodenou loptičkou a na cyklistickom chodníku svojim telom narazil do predného kolesa bicykla, na ktorom sa v tom čase viezla poškodená XXXXX, ktorá následkom nárazu psa do jej bicykla neudržala rovnováhu, padla na zem, pričom utrpela zlomeninu vzdialenejšieho konca vretennej kosti vľavo s posunom s nutným operačným zákrokom s dĺžkou liečby v priemere 2 - 3 mesiace a práceneschopnosťou v dĺžke asi 3 - 4 týždne.

Uznesením prokurátora Okresnej prokuratúry XXXXX V zo dňa XXXXX spisová značka 2 Pv 531/12/1105, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
Poverený príslušník PZ, Okresného riaditeľstva PZ v Bratislave V, Obvodného oddelenia Petržalka juh uznesením zo dňa 07.02.2013 v zmysle § 206 ods. 1 Tr. por. vzniesol obvinenie XXXXX pre prečin ublíženia na zdraví podľa § 157 ods. 1  Trestného zákona v znení neskorších noviel skutkovom základe uvedenom v predmetnom uznesení o vznesení obvinenia.

Uznesením prokurátora Okresnej prokuratúry pre Bratislavu V sp. zn. 2Pv 531/12/1105 dňa XXXXX bolo trestné stíhanie vedené proti obv. XXXXX pre prečin ublíženia na zdraví podľa § 157 ods. 1 Trestného zákona v znení neskorších noviel v zmysle § 216 ods. 1 Trestného poriadku podmienečne zastavené a v zmysle § 216 ods. 2 Trestného poriadku bola obvinenej určená skúšobná doba v trvaní 18 (osemnásť) mesiacov. 

Uznesenie o podmienečnom zastavení trestného stíhania nadobudlo právoplatnosť dňa 30.04.2013.

Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Obvinená v priebehu skúšobnej doby, ktorá jej bola v rozhodnutí o podmienečnom zastavení trestného stíhania stanovená, teda od 30.04.2013 do 30.10.2014, viedla riadny život. Obvinená XXXXX nebola prejednávaná pre priestupok počas plynutia skúšobnej doby. Obvinená XXXXX počas plynutia skúšobnej doby nespáchala žiaden úmyselný trestný čin, vzniknutú škodu v zmysle uzatvorenej písomnej dohody uhradila v celom rozsahu, a keďže obvinená splnila všetky predpoklady uvedené v ustanovení § 217 ods. 1 Tr. poriadku, rozhodol som tak, ako je uvedené vo výrokovej časti tohto  uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Emil Poprac
prokurátor